《感遇十首 其十》
清代·戴亨

埏埴随大造，结沫亦已危。人命如朝露，人心若阳晖。

阳晖酷煎曝，朝露宁不晞。蜉蝣延刻晌，蝼蚁营寸壤。

宁知不崇朝，方作百年想。人生无智愚，同入梦中趋。

在梦无不有，梦去成空虚。富贵乐难久，贫贱亦须臾。

万象不停睫，荣悴何足吁。所以古至人，离幻保真如。

况我年半百，秋霜满鬓须。此身非我有，身外何所须。

作者简介：戴亨，字通乾，号遂堂，汉军旗人。康熙辛丑进士，官齐河知县。有《庆芝堂诗集》。